b"\n_START_ARTICLE_\nMilgram-eksperimentet\n_START_PARAGRAPH_\nMilgram-eksperimentet er et ber\xc3\xb8mt psykologisk eksperiment som ble startet i juli 1961 og publisert i 1963 av Stanley Milgram. Eksperimentet viste at et vanlig menneskes lydighet overfor en autoritetsperson er mye st\xc3\xb8rre enn mennesket selv tror, i forhold til sin egen frie vilje og samvittighet. Eksperimentet ble gjentatt i flere varianter med stort sett samme resultat.\n_START_SECTION_\nBakgrunnen\n_START_PARAGRAPH_\nMilgram \xc3\xb8nsket \xc3\xa5 finne ut hvordan eksistensielle forhold som orden, regler, normer, lydighet og pliktf\xc3\xb8lelse p\xc3\xa5virker et enkeltmenneskes valgfrihet, uavhengighet, samvittighet og eventuelt oppr\xc3\xb8r mot en \xc3\xb8vrighet._NEWLINE_Hensikten var \xc3\xa5 finne en forklaring p\xc3\xa5 hvordan kollektivistiske styresett, som for eksempel Tyskland under andre verdenskrig kunne klare \xc3\xa5 f\xc3\xa5 store deler av befolkningen til \xc3\xa5 godta og \xc3\xa5 utf\xc3\xb8re grusomme handlinger mot andre mennesker uten at de ville nekte, eller gj\xc3\xb8re oppr\xc3\xb8r. Kunne det tenkes at Adolf Eichmann og hans millioner medskyldige i holocaust bare fulgte ordre og var bundet av lydighet til en \xc3\xb8vrighet med egne regler?\n_START_SECTION_\nUtvelgelsen av fors\xc3\xb8kspersoner\n_START_PARAGRAPH_\nI det opprinnelige eksperimentet deltok 40 menn i alderen 20 - 50 \xc3\xa5r. De var fra ulike samfunnslag - fra arbeidsledige til professorer. De ble utvalgt b\xc3\xa5de etter avisannonser og etter direkte henvendelser. Fors\xc3\xb8kspersonene ble fortalt at de skulle delta i et enkelt pedagogisk fors\xc3\xb8k for \xc3\xa5 unders\xc3\xb8ke effekten av straff ved oppl\xc3\xa6ring. De ble videre fortalt at eksperimentet ville vare ca. 1 time men de kunne avbryte eksperimentet p\xc3\xa5 et hvilket som helst tidspunkt, og at de skulle f\xc3\xa5 $ 4,50 (2012 = ca. kr. 180,-) enten de gjennomf\xc3\xb8rte hele eksperimentet eller ikke.\n_START_SECTION_\nForventet resultat\n_START_PARAGRAPH_\nF\xc3\xb8r fors\xc3\xb8ket var avsluttet spurte Milgram 14 av Yale-universitetets psykologi-professorer om hva de forventet av eksperimentet. Samtlige mente at bare noen f\xc3\xa5 sadister (gjennomsnitt 1,2\xc2\xa0%) ville v\xc3\xa6re villige til \xc3\xa5 tildele maksimal str\xc3\xb8mstyrke.\n_START_SECTION_\nMilgrams oppsummering\n_START_PARAGRAPH_\nMilgram refererte erfaringene i sin artikkel \xc2\xabThe Perils of Obedience\xc2\xbb:_NEWLINE_\xc2\xabThe legal and philosophic aspects of obedience are of enormous importance, but they say very little about how most people behave in concrete situations. I set up a simple experiment at Yale University to test how much pain an ordinary citizen would inflict on another person simply because he was ordered to by an experimental scientist. Stark authority was pitted against the subjects' [participants'] strongest moral imperatives against hurting others, and, with the subjects' [participants'] ears ringing with the screams of the victims, authority won more often than not. The extreme willingness of adults to go to almost any lengths on the command of an authority constitutes the chief finding of the study and the fact most urgently demanding explanation.\xc2\xbb\n_START_SECTION_\nSenere resultater\n_START_PARAGRAPH_\nI tilsvarende og senere eksperimenter har det vist seg at andelen personer som er villige til \xc3\xa5 f\xc3\xb8lge fors\xc3\xb8kslederens oppfordringer fullt ut, og uten vesentlige innvendinger, er p\xc3\xa5fallende konstant (61\xc2\xa0% \xe2\x80\x93 66\xc2\xa0%).\n_START_SECTION_\nVariasjoner av fors\xc3\xb8ket\n_START_PARAGRAPH_\nMilgram utf\xc3\xb8rte ogs\xc3\xa5 variasjoner av fors\xc3\xb8ket ved \xc3\xa5 variere avstandene fra l\xc3\xa6reren til henholdsvis fors\xc3\xb8kslederen og eleven (19 ulike fors\xc3\xb8k). Resultatene viste at lydigheten ble redusert ved \xc3\xb8kende avstand til fors\xc3\xb8kslederen og n\xc3\xa6rmere kontakt til eleven.\n_START_SECTION_\nKritikk av eksperimentet\n_START_PARAGRAPH_\nEksperimentet har senere blitt kritisert for at de uvitende deltagerne (l\xc3\xa6rerne) ble utsatt for et betydelig stressmoment ettersom de i etterkant var \xc2\xabavsl\xc3\xb8rt\xc2\xbb som sadister, ved \xc3\xa5 tildele \xc2\xabeleven\xc2\xbb n\xc3\xa6rmest uutholdelige smerter. Alle deltakerne fikk hjelp til \xc3\xa5 forst\xc3\xa5 og til \xc3\xa5 snakke om det de hadde v\xc3\xa6rt med p\xc3\xa5, for \xc3\xa5 ikke ber\xc3\xb8re deltakerne p\xc3\xa5 noen ubehagelige m\xc3\xa5ter._NEWLINE_Milgram foretok imidlertid en unders\xc3\xb8kelse senere, som viste at 84\xc2\xa0% av deltagerne mente at de hadde bidratt positivt til en vitenskapelig forst\xc3\xa5else av menneskers adferd."